12. ฐานะการเงินและผลการดำเนินงาน

12.1 งบการเงิน

รายงานการตรวจสอบบัญชีของผู้สอบบัญชีในระยะเวลา 5 ปีที่ผ่านมา
ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข

12.2 คำอธิบายและการวิเคราะห์ฐานะการเงินและผลการดำเนินงาน

(1) ผลการดำเนินงานที่ผ่านมา

บริษัท อุตสาหกรรมถังโลหะไทย จำกัด (มหาชน)
และบริษัทย่อยมีกำไรสุทธิจากการประกอบธุรกิจรวม 153.26 ล้านบาท เพิ่มขึ้น 45.78 ล้านบาท
หรือคิดเป็นร้อยละ 42.58 เมื่อเปรียบเทียบกับปี 2546

ในช่วงระยะเวลา 3 ปีที่ผ่านมา
ผลการดำเนินการของบริษัทและบริษัทย่อยดีขึ้นอย่างต่อเนื่องโดยรายได้จากการขายของบริษัทและบริษัทย่อยเพิ่มขึ้นจาก
815.19 ล้านบาท เป็น 1,021.29 ล้านบาท และ 1,394.05 ล้านบาท ในปี 2545, 2546 และ
2547 ตามลำดับ และมีกำไรสุทธิเพิ่มขึ้นอย่างมากจาก 98.12 ล้านบาท เป็น 107.49
ล้านบาทและ 153.26 ล้านบาท ในปี 2545, 2546 และ 2547 ตามลำดับ
ทั้งนี้เนื่องจากบริษัทและบริษัทย่อยสามารถจำหน่ายสินค้าได้มากขึ้นตามความต้องการที่เพิ่มขึ้น
และยังสามารถควบคุมค่าใช้จ่ายต่าง ๆ ได้จากการวางแผนการผลิต และการตลาดที่ดี
อีกทั้งสามารถรักษามาตรฐานของผลิตภัณฑ์ไว้ได้เป็นอย่างดีทั้งด้านคุณภาพและการให้บริการ

บริษัทและบริษัทย่อยไม่ได้รับผลกระทบจากอัตราแลกเปลี่ยนเงินตราต่างประเทศ
ทั้งนี้เนื่องจากบริษัทลดการนำเข้าวัตถุดิบจากต่างประเทศ
และได้ป้องกันความเสี่ยงโดยทำสัญญาซื้อขายเงินตราต่างประเทศล่วงหน้า
รวมทั้งปัจจุบันบริษัทและบริษัทย่อยไม่มีเงินกู้ยืมที่เป็นเงินตราต่างประเทศ

ในปี 2547 บริษัทและบริษัทย่อย มีรายได้ทั้งสิ้น 1,436.81 ล้านบาท เพิ่มขึ้นจากปี 2546 จำนวน
364.32 ล้านบาท หรือคิดเป็นร้อยละ 33.97
บริษัทและบริษัทย่อยมีรายได้หลักจากการจำหน่ายผลิตภัณฑ์ บรรจุภัณฑ์ คิดเป็นร้อยละ 97.02
ของรายได้รวม ส่วนที่เหลือเป็นรายได้จากค่าเช่า ค่าบริการ รายได้เงินชดเชยค่าภาษี
และรายได้อื่น ๆ

ต้นทุนขายของบริษัทและบริษัทย่อยเพิ่มขึ้นเล็กน้อย โดยในปี 2547 ต้นทุนขายของบริษัทและบริษัทย่อย
คิดเป็นร้อยละ 78.88 เปรียบเทียบกับปี 2546 คิดเป็นร้อยละ 77.68
ของรายได้จากการขายทั้งสิ้น

อัตรากำไรขั้นต้นของบริษัทและบริษัทย่อยเพิ่มขึ้นจากร้อยละ 21.12 เปรียบเทียบกับปี 2546
เท่ากับร้อยละ 22.32 และอัตรากำไรจากการดำเนินงานลดลงเล็กน้อยจากร้อยละ 15.15
เป็นร้อยละ 15.03
ซึ่งเป็นผลมาจากที่บริษัทสามารถรักษาสัดส่วนของรายได้จากการขายที่เพิ่มขึ้นกับต้นทุนขายของสินค้าที่เพิ่มขึ้นได้

สำหรับอัตราผลตอบแทนต่อผู้ถือหุ้นเพิ่มสูงขึ้นโดยเพิ่มจากร้อยละ 12.96 เป็นร้อยละ 16.80 ในปี
2547 บริษัทโดยคณะกรรมการบริษัทมีมติให้จ่ายเงินปันผลระหว่างกาลจากผลการดำเนินงานงวด 6
เดือนแรกของรอบปีบัญชี 2547 คือตั้งแต่วันที่ 1 มกราคม 2547 ถึง 30 มิถุนายน 2547
ในอัตราหุ้นละ 1.00 บาท รวมเป็นจำนวน 15 ล้านบาท ซึ่งได้จ่ายให้แก่ผู้ถือหุ้นไปแล้วเมื่อวันที่ 15
ตุลาคม 2547

(2) ฐานะการเงิน

  สินทรัพย์

1)  ส่วนประกอบของสินทรัพย์

สินทรัพย์หมุนเวียนเพิ่มขึ้น 121.06 ล้านบาท หรือคิดเป็นร้อยละ 27.11
โดยเงินสดและรายการเทียบเท่าเงินสดลดลง 23.75 ล้านบาท เงินลงทุนชั่วคราวลดลง 35.71
ล้านบาท ลูกหนี้การค้าสุทธิเพิ่มขึ้น 122.68 ล้านบาท สินค้าคงเหลือเพิ่มขึ้น 58.14 ล้านบาท
เงินมัดจำซื้อทรัพย์สิน เพิ่มขึ้น 1.02 ล้านบาท และสินทรัพย์หมุนเวียนอื่นลดลง 1.32 ล้านบาท

ที่ดินอาคาร และอุปกรณ์สุทธิเพิ่มขึ้นจาก 583.75 ล้านบาท เป็น 685.01 ล้านบาท
หรือเพิ่มขึ้นเป็นเงิน 101.26 ล้านบาท จากการซื้อที่ดินสำหรับโรงงานแห่งใหม่จำนวน 48.00
ล้านบาท มีค่าใช้จ่ายในการปรับปรุงที่ดิน 5.39 ล้านบาท
บริษัทและบริษัทย่อยลงทุนในเครื่องจักรเป็นจำนวน 103.06 ล้านบาท
และลดลงจากการตัดค่าเสื่อมราคาทรัพย์สินประจำปี จำนวน 46.73 ล้านบาท

2)  คุณภาพของสินทรัพย์

บริษัทและบริษัทย่อยเห็นว่าสินทรัพย์ที่มีอยู่ได้แสดงมูลค่าที่แท้จริงและไม่มีรายการใดที่มีข้อบ่งชี้ว่าจะทำให้ด้อยค่าหรือไม่ได้รับคืน
ซึ่งหากมีทางบริษัทและบริษัทย่อยก็ได้ตั้งสำรองหรือค่าเผื่อการลดค่าไว้แล้ว
ตามหมายเหตุประกอบงบการเงิน ข้อ 5 ถึงข้อ 13
เพื่อให้คุณภาพสินทรัพย์ของบริษัทสะท้อนมูลค่าที่แท้จริงตามราคาตลาด
และให้เป็นไปตามหลักการบัญชีที่รับรองทั่วไป

  อัตราส่วนแสดงประสิทธิภาพในการดำเนินงาน

  ------------------------------------------------ ----------- -----------
                                                   ปี 2547      ปี 2546

  อัตราส่วนผลตอบแทนจากสินทรัพย์                         13.27%      10.26%

  อัตราผลตอบแทนจากสินทรัพย์ถาวร                        34.58%      26.76%

  อัตราการหมุนของสินทรัพย์                              1.24 เท่า    1.05 เท่า
  ------------------------------------------------ ----------- -----------

ลูกหนี้การค้าสุทธิเพิ่มขึ้นจาก 173.49 ล้านบาท เป็น 296.17 ล้านบาทในปี 2547 หรือเพิ่มขึ้น
122.68 ล้านบาท คิดเป็นร้อยละ 70.71 ระยะเวลาเก็บหนี้เฉลี่ยมีระยะเวลาใกล้เคียงกับปีก่อนคือ
ประมาณ 60 วัน
บริษัทและบริษัทย่อยยังคงมีนโยบายเร่งรัดและติดตามการชำระหนี้ของลูกหนี้อย่างใกล้ชิด
และนโยบายการให้สินเชื่ออยู่ระหว่าง 30-90 วัน ส่วนลูกหนี้ค้างชำระที่เกินกว่า 90 วัน ลดลงจาก
13.22 ล้านบาท เหลือ 3.29 ล้านบาท (ดูหมายเหตุประกอบงบการเงิน ข้อ 7)

สภาพคล่อง

1)  กระแสเงินสด

  จำนวนและสัดส่วนของกระแสเงินสดจากกิจกรรมต่าง ๆ

  -------------------------------------------------- ---------- ----------
  รายละเอียดกระแสเงินสด                                ปี 2547     ปี 2546
                                                     (ล้านบาท)   (ล้านบาท)

  กำไรจากการดำเนินงานก่อนการเปลี่ยนแปลงในสินทรัพย์และหนี้สิน   234.99     166.29

  จากกิจกรรมดำเนินงาน                                  86.83      167.68

  จากกิจกรรมลงทุน                                      (131.47)   (71.28)

  จากกิจกรรมจัดหาเงิน                                   20.89      (57.92)

  เงินสดและรายการเทียบเท่าเงินสดเพิ่มขึ้น (ลดลง)             (23.75)    38.48

  เงินสดและรายการเทียบเท่าเงินสด ณ 31 ธันวาคม             46.89      70.63
  -------------------------------------------------- ---------- ----------

ในปี 2547 บริษัทและบริษัทย่อยมีกำไรที่เป็นตัวเงินจากการดำเนินงานลดลงจาก 167.68 ล้านบาท
เป็น 86.83 ล้านบาท เนื่องจากบริษัทสามารถขายสินค้าได้เพิ่มขึ้น
ทำให้ลูกหนี้การค้าเพิ่มขึ้นและบริษัทเก็บสต็อกสินค้าและวัตถุดิบเพิ่มมากขึ้น
บริษัทยังคงนโยบายการซื้อวัตถุดิบหลักในราคาเงินสด เพื่อให้ราคาต้นทุนวัตถุดิบลดลง
จะเห็นได้จากอัตราส่วนหมุนเวียนเจ้าหนี้ของบริษัทเพิ่มขึ้นจาก 10.57 เท่า เป็น 13.49 เท่า
และระยะเวลาชำระหนี้ลดลงจาก 34.06 วัน เป็น 26.69 วัน

กระแสเงินสดจากกิจกรรมลงทุนเพิ่มขึ้นจากปีก่อน
โดยบริษัทและบริษัทย่อยมีการลงทุนในทรัพย์สินถาวรเพิ่มขึ้น
คือซื้อที่ดินเพื่อใช้เป็นโรงงานแห่งใหม่ของบริษัท,
บริษัทย่อยซื้อเครื่องจักรและอุปกรณ์เพื่อปรับปรุงและเพิ่มกำลังการผลิต

บริษัทและบริษัทย่อย กู้ยืมเงินระยะสั้นจากสถาบันการเงินเพิ่มขึ้น
และชำระคืนเงินกู้ยืมระยะยาวให้แก่สถาบันการเงินตามกำหนดเวลา
ทำให้ภาระหนี้ระยะยาวของบริษัทย่อยลดลงตามหมายเหตุประกอบงบการเงินข้อ 17.
ดังนั้นเพื่อเป็นการเพิ่มสภาพคล่องให้แก่บริษัทและบริษัทย่อย
จึงมีนโยบายแปลงหนี้ระยะสั้นให้เป็นหนี้ระยะยาวเพิ่มขึ้น
โดยคำนึงถึงความเหมาะสมและความต้องการของแต่ละบริษัท

2)  อัตราส่วนสภาพคล่อง

  --------------------------------------- --------------- ---------------
  รายละเอียดสภาพคล่อง                       ปี 2547          ปี 2546

  อัตราส่วนสภาพคล่อง                         2.20 เท่า        2.88 เท่า

  อัตราส่วนสภาพคล่องหมุนเร็ว                   1.71 เท่า        2.01 เท่า

  อัตราส่วนหมุนเวียนลูกหนี้การค้า                 5.94 เท่า        5.98 เท่า

  ระยะเวลาเก็บหนี้เฉลี่ย                       60.61 วัน        60.20 วัน

  ระยะเวลาขายสินค้าเฉลี่ย                     17.63 วัน        18.13 วัน

  อัตราส่วนหมุนเวียนเจ้าหนี้                     13.49 เท่า       10.57 เท่า

  ระยะเวลาชำระหนี้                          26.69 วัน        34.06 วัน

  CASH CYCLE                              51.55 วัน        44.27 วัน
  --------------------------------------- --------------- ---------------

จากอัตราส่วนสภาพคล่องที่แสดงไว้ อัตราส่วนสภาพคล่องลดลงจาก 2.88 เท่า เป็น 2.20 เท่า
และอัตราส่วนสภาพคล่องหมุนเร็ว ลดลงจาก 2.01 เท่าเป็น 1.71 เท่า ในปี 2547
เนื่องจากบริษัทและบริษัทย่อยมีเงินกู้ยืมระยะสั้นจากสถาบันการเงินเพิ่มขึ้น
เพื่อนำไปซื้อวัตถุดิบที่ใช้ในการผลิตสินค้าและซื้อทรัพย์สินของบริษัทเพิ่มขึ้น แต่อย่างไรก็ตาม
บริษัทและบริษัทย่อย มีสภาพคล่องเพียงพอที่จะดำเนินธุรกิจได้อย่างมีประสิทธิภาพ

ระยะเวลาครบกำหนดของหนี้ระยะสั้น ไม่มีผลต่อสภาพคล่องของบริษัทและบริษัทย่อย
และบริษัทยังมีความสามารถในการชำระหนี้ระยะยาวได้ตามกำหนด (ดูหมายเหตุประกอบงบการเงิน
ข้อ 17)

โครงสร้างเงินทุน

โครงสร้างเงินทุนของบริษัทและบริษัทย่อยอยู่ในเกณฑ์ที่ดีตลอดหลายปีที่ผ่านมา
อัตราส่วนหนี้สินต่อส่วนผู้ถือหุ้นเพิ่มขึ้นเล็กน้อยจาก 0.23 เท่าเป็น 0.30 เท่า ในปี 2547
บริษัทเชื่อว่า โครงสร้างเงินทุนของบริษัทจัดอยู่ในระดับที่ดีกว่า
เมื่อเปรียบเทียบกับกิจการประเภทเดียวกัน ในส่วนของผู้ถือหุ้นของบริษัทและบริษัทย่อยเพิ่มขึ้นจาก
854.06 ล้านบาท เป็น 970.14 ล้านบาท
จากการเพิ่มขึ้นของกำไรสะสมที่ยังไม่ได้จัดสรรอันสืบเนื่องมาจากกำไรที่มาจากผลประกอบการของบริษัทและบริษัทย่อย

สำหรับหนี้สิน บริษัทและบริษัทย่อยได้แสดงรายละเอียดไว้ในหมายเหตุประกอบงบการเงินข้อ 14
ถึงข้อ 17 โดยมีอัตราดอกเบี้ย หลักประกัน และเงื่อนไขของหนี้สินเป็นไปตามปกติทั่วไป
บริษัทและบริษัทย่อยไม่มีภาระหนี้เงินกู้ยืมเป็นเงินตราต่างประเทศ ยกเว้นภาระ L/C
ในการซื้อวัตถุดิบจากต่างประเทศ ตามหมายเหตุประกอบงบการเงิน ข้อ 28

3) ปัจจัยและอิทธิพลหลักที่อาจกระทบต่อผลการดำเนินงานหรือฐานะการเงินในอนาคต

ปัจจัยและอิทธิพลหลักที่อาจกระทบต่อผลการดำเนินงานในอนาคต
รายละเอียดดูตามหัวข้อเรื่องปัจจัยความเสี่ยง

4) ค่าตอบแทนจากการสอบบัญชีและตรวจสอบระบบควบคุมภายใน

4.1 ค่าตอบแทนจากการสอบบัญชี

บริษัทและบริษัทย่อยจ่ายค่าตอบแทนการสอบบัญชีให้แก่สำนักงานสอบบัญชีที่ผู้สอบบัญชีสังกัดในรอบปีบัญชีที่ผ่านมาเป็นจำนวนเงินรวม
1,214,800 บาท

4.2 ค่าบริการอื่น

บริษัทและบริษัทย่อยจ่ายค่าตอบแทนการตรวจสอบระบบการควบคุมภายในให้แก่สำนักงานผู้ตรวจสอบในรอบปีบัญชีที่ผ่านมาเป็นจำนวนเงิน
450,000 บาท